Úrad vlády SR						 Na rokovanie vlády SR
Sekcia hospodárskej politiky					 dňa 19.12.2001
									 k číslu: 8273/2001
									 k bodu: 28

Stanovisko
k Správe o postupe pri liberalizácii domáceho trhu s elektrickou energiou
Nové znenie

I.

	Materiál predkladá minister hospodárstva na základe listu predsedu vlády SR z augusta 2001. Obsahuje návrh uznesenia, predkladaciu správu, správu, vyhodnotenie pripomienkového konania a návrh komuniké.

	Prijatím Energetickej politiky SR v januári 2000 vláda schválila aj harmonogram liberalizácie trhu s elektrickou energiou a plynom pre jednotlivé kategórie odberateľov podľa veľkosti ich ročnej spotreby. 

Navrhuje sa upraviť pôvodný termín otvorenia trhu pre odberateľov elektrickej energie nad 500 GWh z 1.1.2001 na 1.1.2002  a termín pre odberateľov plynu nad 25 mil. m^3  z januára 2002 na júl 2002 a v tomto zmysle zmeniť príslušné časti uznesenia vlády č. 5/2000 k návrhu energetickej politiky SR a uznesenia vlády č. 273/2001 k Vyhláseniu o hospodárskej politike pre účely Staff monitored program.

II.

Vo vyhodnotení pripomienkového konania sa konštatuje, že podpredseníčka vlády pre európsku integráciu, MF SR, AZZZ a ZPZ  nemali k materiálu pripomienky.

III.

	Materiál na základe charakteristiky procesu liberalizácie domáceho trhu s elektrickou energiou, modelu otvorenia trhu na Slovensku a konštatovania plnenia podmienok otvárania vnútorného trhu s energiou navrhuje vyššie uvedené zmeny uznesení vlády č. 5/2000 a č. 273/2001.

	Problematika liberalizácie trhu s energiou bola v termínoch vyjadrená i v zásadných materiáloch pre prístupový proces do EÚ prijatých vládou uzneseniami č. 896/2000 k návrhu negociačnej pozície SR v kapitole Energetika a č. 491/2001 k Národnému programu pre prijatie acquis communautaire 2001. Materiál však o možných vplyvoch navrhovaných zmien na realizáciu záväzkov vyplývajúcich z týchto dokumentov a ich vplyvu z hľadiska uzavretia kapitoly Energetika na nedávnych prístupových rokovaniach neinformuje.

	Odporúčame, aby o týchto otázkach informoval predkladateľ vládu priamo na jej rokovaní.

	Materiál nebol prerokovaný v Porade ekonomických ministrov vlády SR.

	Odporúčame vláde, aby s prihliadnutím	na uvedenú pripomienku, materiál vzala na vedomie a návrh uznesenia prijala.

Bratislava 18.12.2001